O nouă imagine ALMA a dezvăluit detalii extraordinare,
nemaivăzute până acum în discul formator de planete din jurul unei stele tinere.
Acestea sunt primele observații ce au folosit ALMA cu antenele sale la extindere aproape maximă.
Asta a condus la cea mai clară imagine făcută vreodată la lungimi de undă sub-milimetrice.
Noile rezultate sunt un imens pas înainte în observarea dezvoltării discurilor protoplanetare și a formării planetelor.
Acesta este ESOcast!
Știință de ultimă oră și viața din culisele ESO,
Observatorul European Austral.
ALMA, sau Atacama Large Millimeter/submillimeter Array
este cel mai puternic radiotelescop din lume pentru observarea Universului rece.
Este compus din 66 antene de precizie înaltă ce pot fi amplasate în diferite configurații.
Pentru prima dată, interferometrul ALMA a fost configurat cu o extindere a antenelor de 15 kilometri.
Asta este aproape de limita maximă posibilă de 16 kilometri
și permite telescopului ALMA să distingă detalii mai fine decât au fost posibile până acum.
Pentru prima observație în acest puternic nou mod, cercetătorii au îndreptat antenele spre HL Tauri —
o stea tânără situată la aproximativ 450 ani-lumină depărtare, ce este înconjurată de un disc de praf.
Imaginea obținută depășește toate așteptările
și este mai clară decât imaginile obținute în mod obișnuit de către Telescopul Spațial Hubble (HST) al NASA/ESA.
Dezvăluie detalii neașteptat de fine în discul protoplanetar al HL Tauri,
format din materialul rămas de la formarea stelei.
Imaginea arată o serie de inele concentrice strălucitoare cu diviziuni întunecate.
Aceste structuri sunt semne clare ale prezenței mai multor planete
ce mătură material din disc.
Discul lui HL Tauri pare mult mai dezvoltat decât ar fi de așteptat din vârsta sistemului.
Asta indică un proces de formare planetară mai rapid decât se estima până acum.
Stele tinere precum HL Tauri se nasc în nori de gaz și praf fin,
în regiuni ce au colapsat sub efectul gravitației.
Miezuri dense și fierbinți se formează, și până la urmă se aprind pentru a deveni noi stele.
Aceste stele nou-născute sunt la început înconjurate de gazul și praful remanent, care până la urmă se aplanează într-un disc protoplanetar.
Prin multe ciocniri, particulele de praf se lipesc între ele, crescând în bulgări de mărimea grăunțelor de nisip și a pietricelelor.
Și până la urmă, asteroizii, cometele și chiar și planetele se pot forma în acest disc.
Planetele tinere vor deranja discul și vor crea inele, diviziuni și găuri precum structurile observate acum de ALMA.
Investigarea acestor discuri protoplanetare este esențială pentru a înțelege formarea Pământului în Sistemul Solar.
Observarea primelor etape ale formării planetare în jurul HL Tauri ar putea să ne arate
cum ar fi putut să arate sistemul nostru planetar în timpul formării sale acum mai mult de patru miliarde de ani.
Prin funcționarea aproape de configurația sa finală, ALMA și-a demonstrat enormul său potențial de observare.
Aceasta reprezintă o nouă eră în explorarea formării stelelor și a planetelor.
Transcrierea de ESO; traducerea de Mihail-Gabriel Bărbuță.